אלפסי: "לא רוצה להסתכל למטה יותר"
נהריה יצאה מהמשבר, המאמן עשה "סדרת חינוך" ליפתח זיו
עמרי מנהיים | ספורט 5 | פורסם 23/01/18 07:48
נהריה סוף סוף חזרה לנצח (צילום: מנהלת הליגה) | צילום: ספורט 5
עירוני נהריה כבר שכחה מה זה לנצח, אז אתמול (שני), היא עשתה את זה - ובגדול עם 61:88 על הפועל אילת, שהרחיק את אריק אלפסי מהתחתית, שבוע בלבד לפני סוג של משחק עונה מבחינתו ומבחינת הקבוצה שלו מול בני הרצליה.
"התגעגעתי למספרים האלו, של ספיגת 11, 15 או 16 נקודות ברבע", אמר המאמן בסיום אחרי ששיחרר אנחת רווחה. "יש לנו כלים התקפיים טובים, אבל לכל אורך התקופה האחרונה לא שמרנו, ואנחנו צריכים להבין שרק הגנה תביא אותנו לניצחונות. הערב שמרנו ונתנו הכל על המגרש".
מי שלא היה על המגרש, ולו לדקה אחת, הוא יפתח זיו. הרכז, שהגיע בקיץ כישראלי המוביל, עבר סדרת חינוך על ידי המאמן שלו, שהסביר: "יפתח הוא בחור צעיר שעוד צריך ללמוד. זו היתה החלטה מקצועית בלבד, הוא צריך להתנהל יותר טוב".
בנהריה אומרים כי היו עם זיו לאחרונה מספר בעיות מחוץ למגרש, אם כי בסביבתו של השחקן טענו כי הצוות המקצועי חיפש "שעיר לעזאזל" לאחר סדרת ההפסדים האחרונה - והעובדה שכל שחקני הסגל, כולל אלו מקצה הספסל, ראו פרקט - מעידות על כך.
במחזור הבא, כאמור, עומד בפני נהריה משחק חשוב ביותר מול הרצליה, כשהפסד עלול לסבך אותה בתחתית - וניצחון, ישאיר אותה באיזור הפלייאוף. "אנחנו לא רוצים להסתכל יותר למטה", סיכם אלפסי. "איבדנו בטחון בחודש האחרון ואני מקווה שהתחלנו להחזיר אותו. מה שבטוח זה שאנחנו ממשיכים להאמין בעצמנו".